**SUSRET S PISCEM**

U našoj je školi i ove godine knjižničarka Marinka Mlinarić organizirala susret s piscem. Ovaj je put to bio Želimir Hercigonja. Susret je bio namijenjen učenicima 6. razreda, no mogli su doći i ostali. Svi skupa sjeli smo u knjižicu i nestrpljivo ga čekali.

U 13 sati na vratima se pojavio visok, jak čovjek. Bio je to on – pisac Želimir Hercigonja. Kosa mu je bila svezana u rep. Bio je obučen vrlo otkačeno. Možda ga neki od nas nisu tako zamišljali. Stoga smo mu zaboravili zapljeskati kad je ušao u knjižnicu. Tada je sam zatražio pljesak dobrodošlice. Upoznali smo se. Zapamtio je neka naša imena. Govorio nam je o svom životu i djelima. Ispitivao je one učenike koji su za lektiru pročitali njegovu poznatu knjigu *Tajni leksikon*. Ukratko nam je ispričao njezin sadržaj, a zatim pročitao nekoliko ulomaka. Zapravo, glumio je jer se uživio u svaki lik. Tako nam je približio likove i samu radnju, uživali smo i pozorno ga slušali. Budući da u knjizi ima ljubavnih zapleta, htio je od nas saznati o našim simpatijama, no nismo mu previše otkrili. Predstavio nam je i nedavno objavljenu knjigu *Tajni leksikon 2*. Pročitao nam je nekoliko ulomaka iz nje i preporučio nam da ju pročitamo. Usput nas je i nasmijavao zgodama iz svojega života. Svaki čas sjetio se neke nove zgode. Zaista je bio zanimljiv, vedar, šaljiv. Dao nam je priliku da ga nešto pitamo, ali nekako smo bili povučeni, sramežljivi, možda nas se susret toliko dojmio da smo ostali bez teksta, bez pitanja...

Na kraju nam je dao nekoliko važnih savjeta koje smo, vjerujem, svi zapamtili jer je inzistirao da ih ponovimo: da puno učimo kako bismo uspjeli u onome što želimo, da pazimo na oralnu higijenu i ono najvažnije – da se puno igramo. Družili smo se do 14 sati, tada nas je pozdravio i obećao da će opet doći za nekoliko godina. A do tada ćemo vjerojatno svi pročitati njegove *Tajne leksikone*. Bio je ovo jedan zaista poseban susret, različit od onih prijašnjih godina. Sigurno ćemo ga dugo pamtiti.